חוק הסדרת העיסוק בהדברה תברואית, התשע"ו-2016
הצעת חוק ממשלתית, הכנסת ה-20
פורסם: ספר החוקים, חוברת 2531, עמ' 548, 2016-02-16T00:00:00+02:00
חוק הסדרת העיסוק בהדברה תברואית, התשע"ו-2016 (להלן – החוק), התקבל בקריאה שניה ושלישית ביום כ"ט בשבט התשע"ו (8 בפברואר 2016). 
חוק זה מסדיר את העיסוק בהדברת מזיקים לאדם ולרכוש שאינה הדברה חקלאית. החוק קובע כי העיסוק בהדברה מחייב קבלת רישיון מתאים לכך מהמשרד להגנת הסביבה וקובע את התנאים לקבלת הרישיון, לרבות השתתפות בתוכניות הכשרה שהמשרד יפקח עליהן ויקבע את תוכנן. המשרד להגנת הסביבה ינהל מרשם פומבי של המדבירים בעלי הרישיון וימונה רשם מדבירים שירכז את הטיפול בנושא.
עוד קובע החוק את החובות שיחולו על המדבירים, לרבות המידע שיש למסור למזמיני ההדברה, הפעולות שעל המדביר לבצע טרם ביצוע ההדברה, במהלכה ובסיומה, ואת החובה לתעד את כל הפעולות האמורות לצורך שמירה על בטיחות ההדברה. בנוסף, נקבעו בחוק חובות שיחולו גם על מפעילים של מדבירים, שאינם מדבירים בעצמם, כגון רשויות מקומיות או בעלי חברות הדברה.
החוק קובע חובות דיווח של מדביר ומפעיל כאשר ישנה תקלה בהדברה שביצעו, העלולה לפגוע בציבור או בסביבה, ואת סמכותו של רשם המדבירים במשרד להגנת הסביבה לתת הנחיות מקצועיות מחייבות למדבירים.
לצורך פיקוח על פעולת המדבירים, נקבעו בחוק אמצעים שונים שהמשרד רשאי לנקוט בהם, כגון ביטול או התליה של רישיון המדביר, סירוב לחדשו או חיוב המדביר בהכשרה או בבחינה נוספת כתנאי לחידוש רישיון, אמצעים עונשיים, וכן הטלת עיצומים כספיים. בנוסף לכך, החוק מאפשר לשר למנות מבין עובדיו, ממוני הגנת הסביבה שיהיו להם סמכויות פיקוח על חוקים באחריות המשרד ללא חובת התייעצות עם השר לביטחון פנים בענייני מינוי והכשרת הפקחים. החוק קובע הוראות מעבר, על מנת לאפשר למי שמועסקים בתחום זה כבר היום לעבור באופן הדרגתי למשטר החדש ולמנוע פגיעה יתרה בהם.